Diari Oficial de la Generalitat Valenciana


Sumari del DOGV 9446, del 08-10-2022 (2022/9250)

DECRET 171/2022, de 7 d'octubre, del Consell, pel qual concedeix la Distinció de la Generalitat al Mèrit Empresarial i Social, al Fòrum Citrícola Valencià a Brussel·les.
-------------------------------------------------------------------------------------------------------------------------------------------------------------------------

### Dades del document

Número de DOGV
:   9446

Data del DOGV
:   08-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9250


Data del document
:   07-10-2022

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 171/2022, de 7 d'octubre, del Consell, pel qual concedeix la Distinció de la Generalitat al Mèrit Empresarial i Social, al Fòrum Citrícola Valencià a Brussel·les. [2022/9250]  
El Decret 131/2016, de 7 d'octubre, del Consell, va crear la Distinció de la Generalitat al Mèrit Empresarial i Social per a reconéixer la labor i trajectòria d'aquelles persones o entitats que han destacat pel seu treball, vocació o compromís amb el creixement intel·ligent, responsable i sostenible de la Comunitat Valenciana.  
La Generalitat ha donat suport a la posada en marxa del Fòrum Citrícola Valencià a Brussel·les, anunciat pel president de la Generalitat en setembre de 2021, amb la finalitat de defensar de manera conjunta els interessos dels cítrics valencians i europeus en el marc comunitari i, en particular, per a protegir el sector citrícola de la competència deslleial que suposen les importacions procedents de determinats tercers països en virtut dels acords signats per la Unió Europea.  
El Fòrum està format per l'Administració autonòmica i per les organitzacions més representatives del sector: l'Associació Valenciana d'Agricultors (AVA-Asaja), la Unió Llauradora i Ramadera, Asaja-Alicante, Cooperatives Agroalimentàries de la Comunitat Valenciana, el Comité de Gestió de Cítrics, la Unión de Pequeños Agricultores y Ganaderos (UPA) i la Coordinadora Camperola del País Valencià (CCPV-COAG).  
La creació del Fòrum ha fet possible exercir pressió sobre les institucions comunitàries des de la unitat del sector, en coordinació amb la Generalitat i juntament amb el Govern d'Espanya, i aconseguir així, en menys d'un any, que la Unió Europea adoptara per fi, el mes de juny passat, les mesures que la Comunitat Valenciana reclamava des de feia molt temps. Així, des d'aquest estiu, totes les taronges procedents de països on estiga declarada la plaga de la «falsa arna» han d'haver acreditat el compliment previ de les condicions exigides per la normativa comunitària.  
Es tracta d'un assoliment històric perquè suposa, d'una banda, una mesura de control de la sanitat vegetal de les taronges sud-africanes que entren a Europa, i, d'un altre costat, estableix un precedent de cara a la futura aplicació d'aquesta mena de procediments a altres productes vegetals importats, a fi de previndre l'entrada de plagues i malalties en l'agricultura europea.  
Per això, com a reconeixement a l'esforç comú per protegir i afavorir el desenvolupament d'un sector fonamental de l'agricultura valenciana, i contribuir al mateix temps a garantir la seguretat alimentària de la ciutadania, amb la deliberació prèvia del Consell, en la reunió del dia 7 d'octubre de 2022,  
  
  
DECRETE  
  
Concedir la Distinció de la Generalitat al Mèrit Empresarial i Social al Fòrum Citrícola Valencià a Brussel·les.  
  
València, 7 d'octubre de 2022  
  
El president de la Generalitat,  
XIMO PUIG I FERRER